BrewDog

BrewDog on pruulikoda, mis asub Šotimaal Aberdeenshire'is Ellonis.

BrewDogi motod on "Meie missioon on muuta ka teised inimesed sama kirglikeks käsitööõlle austajateks, nagu me ise oleme!" ja "Me oleme BrewDogis väga isekad, sest valmistame ainult sellist õlut, mida ka ise juua tahame."

Ajalugu
BrewDog on kõige suurem iseseisev pruulikoda Šotimaal. Toodangu mahuks on umbes 120 000 pudelit kuus ja õlut eksporditakse üle maailma. Firma asutasid 2007. aastal James Watt ja Martin Dickie. Mõlemad mehed olid siis 24-aastased. Esimene laar õlut valmis sama aasta aprillis Fraserburghis. 2012. aastal kolis tehas oma tootmise Elloni lähistele ja endisi hooneid Fraserburghis kasutatakse nüüd pruulimislaboratooriumina. Seal valmivad eksperimentaalõlled.
Tegemist on kiirelt kasvava ettevõttega. Kui esimesel aastal oli pruulikojas tööl kaks inimest, James ja Martin, ning toodeti 1050 hektoliitrit õlut, siis 2008. aastal oli töötajaid juba 9 ning tootmismaht oli kasvanud 4050 hektoliitrini. 2009. aastal korraldati aktsiaemissioon, mille käigus soetas aktsiaid üle 1300 inimese. Samal aastal saavutas nende õlu Punk IPA kõige kiiremini kasvava  (in k craft beer) staatuse ja oli kõige suurema läbimüügiga  (ing k Indian Pale Ale) Skandinaavias. 2010. aastal avas BrewDog esimese baari oma kodulinnas Aberdeenis. Järgmisel aastal avati baarid veel Edinburghis, Glasgow's ja Londonis. Toodang oli 2011. aastaks kasvanud juba 26 750 hektoliitrini. 
2012. aastal oli töötajaid 135. Aktsionäride arv oli kasvanud 6567-ni ja baare oli 10. Toodangu maht oli kasvanud 36 500 hektoliitrini.
2013. aasta septembris esilinastus USA telekanalis Esquire Network saade "Brew Dogs". Saates külastasid James ja Martin Ameerika õllelinnu, kus maitsesid erilisemaid käsitööõllesid ning samas pruulisid ise kohalikule piirkonnale iseloomulikku õlut.

2015. aastal hakkas tööle nende uus purgiõlleliin. Esimene õlu. mis pandi purki, oli Jack Hammer. Sama liini pealt tuli ka maailma kõige kangem purgi ale Black Eyed King Imp.

2016. aasta veebruaris avalikustas BrewDog oma õlleretseptid – vormistades need vabade õlledena. 2015. aastal toimus IV osakute pakkumine. Saadud rahast paigutati üks osa USA pruulikoja ehitusse. Tehas valmis ning hakkas toodangut andma 2016. aastal.

2018. aasta veebruaris teatas firma, et plaanib ehitada 30 miljoni dollari eest Austraaliasse Brisbane'i Murrariesse 11 000 m² suuruse pruulikoja ja samas asuva pubi.

Õlled
BrewDog villib õlut nii pudelisse kui ka purki. Tootmises on eri tüüpi õllesid, näiteks ale, stout, India pale ale (IPA) ja laagriõlu. Mõnda õlut villitakse ka vaatidesse.
Pudeliõlut müüakse Suurbritannia super- ja hüpermarketites ning eksporditakse üle maailma, näiteks Iirimaale, Jaapanisse, Taiwani, Austriasse, Eestisse, Soome, Taani, Rootsi, Norrasse, Hollandisse, USAsse, Kanadasse, Austraaliasse ja Singapuri. Vaadiõlut turustatakse Suurbritannias ja Iirimaal ning veel mõnes riigis.

Tuumikõlled

Punk IPA (5,6%, algselt 6,0%) – humalane ja võimas Ameerika stiilis ale. Nende lipulaev
5am Saint (5,0%) – punane ale
Hardcore IPA (9,2%) – eriliselt humalane ja kange topelt IPA
Dead Pony Club (3,8%) – humalane California stiilis pale ale
Libertine Black Ale (7,2%) – must IPA.
Tokyo* (18,2%) – väga kange imperial stout, mille retsept baseerub originaal-Tokyo retseptil
Dogma (7,4%) – kanarbikumee ekstraktiga ale

Muud õlleliigid
77 Lager (4,7%) – pilsnerii tüüpi laagriõlu
Alice Porter (6,2%) – porter, mida on maitsestatud vanilliga
Anarchist/Alchemist (14%) – kolmekordne IPA
Avery Brown Dredge (7,5%) – imperial pilsner, mis on pruulitud koostöös õllekirjanike Zak Avery, Pete Browni ja Mark Dredge’iga
Bitch Please (11,5%) – kange õlu, mille tootmisel kasutatakse turbasuitsus kuivatatud Laphroaigi viski linnaseid, laagerdatakse Jura single-malt viski vaatides ja toodetakse koostöös Three Floyds Brewingi pruulikojaga.
Bashah (9%) – (Black As Sin Hoppy As Hell) hübriid imperial stoutist, Belgia abbey alest and IPA-st, pruulitud koostöös Stone Brewing Co pruulikojaga.
Chaos Theory (7,0%) – IPA, mille pruulimisel on maitset lisatud eksklusiivsete Nelson Sauvini humalatega
Clown King (12,0%) – Ameerika stiilis kange õlu
Cocoa Psycho (10%) – imperial Vene stout, millele on lisatud purustatud kohviubasid, kakao pulbrit ja tumedaid linnaseid
Dog B (15,1%) – imperial stout, millele on lisatud spetsiaalselt valitud Rio Caribe kakao pulbrit ja Sertão Carmo de Minas kohvi ning naga tšillit.
The End of History (55%) – hele Belgia tüüpi ale, õlu, mida varem tunti kui "maailma kangeimat õlut". Valmistati ainult 12 pudelit ja pudelid olid pakitud oravate ja kärpide topistesse. 

Fake Lager (4,7%) – Böömi pilsner
Ghost Deer (28%) – maailma kangeim naturaalselt kääritatud õlu. Serveeritakse hirve topise seest, mis on kinnitatud BrewDogi baari seinale Edinburghis. 
Hello My Name is Ingrid (8,2%) – topelt-IPA, mis on imporditud Rootsist  
Hello My Name is Mette Marit (8,2%) – Norrast inspireeritud topelt-IPA, mis sisaldab pohli ja on nime saanud Norra kroonprintsessi järgi 
Hello My Name is Vladimir (8,2%) – õlu on toodetud president Putini "auks"
I Hardcore You (9,5%) – imperial IPA, mis on kokku segatud BrewDogi "Hardcore IPA-st" ja Mikkeller pruulikoja õllest "I Beat You"
Hardcore NZ (9,2%) – versioon "Hardcore IPA-st", mille pruulimisel on kasutatud Uus-Meremaa humalaid 
Jackhammer (7,2%) – hästi humalane ja mõru lääneranniku IPA 
Mixtape 8 (14,5%) – pool humalatest lisatakse nagu Belgia Tripel õllesse ja pool nagu kolmekordsesse IPA-sse 
#Mashtag (7,5%) – Ameerika pruun ale, millesse on lisatud Uus-Meremaa humalaid. Laagerdatud on koos tammelaastude ja sarapuupähklitega. Idee genereeriti Twitteris.
Nanny State (0,5%) – väga lahja, kuid samas väga tugeva humala maitsega bitter, mida pruuliti vastukaaluks kriitikale, et BrewDogi õlled on väga kanged. 
Never Mind The Anabolics (6,5%) – IPA, mis sisaldab kreatiini, guaranat, ženšenni, hõlmikpuu ja maca pulbrit, matcha teed ning kola pähkleid. 
Paradox (10%) – viski vaatides laagerdunud stout, mida paisatakse müüki erinevaid väljalaskeid, sõltuvalt laagerdus ajast. 
Paradox Arran (15%) – imperial stout, mis sisaldab vanilli, kaneeli, aromaatseid puuvilju, ingverit ja Arrani saare linnaseid.
Paradox Jura (15%) – originaal Paradox, mida laagerdatakse vaatides, milles varem oli hoitud Jura saare viskit 
The Physics (5,0%) – merevaigu õlu 
Rip Tide (8%) – imperial stout, mida on vahepeal pruulitud ka kangusega 4% 
Sink The Bismarck! (41%) – üks kangemaid õllesid, mida kunagi on pruulitud. Neljakordne IPA.
Tactical Nuclear Penguin (32%) – väga kange õlu, mida pruuliti võistlemaks kõige kangema õlle tiitlile. Võistlus käis Saksamaal asuva Schorschbräu pruulikojaga.
Watt Dickie (35%) – külmutamise teel destilleeritud õlu
Tokyo (12%) – imperial stout, mille pruulimisel on kasutatud jasmiini ja jõhvikaid. Hiljem asendati Tokyoga
Tokyo Rising Sun (13,2%) – versioon Tokyost (esimene retsept), mida laagerdati Highlandi või Lowlandi viski vaatides 4 aastat, nagu oleks õlu sinna "juhuslikult unustatud". 
Trashy Blonde (4,1%) – humalarikas kuldne ale, mis oli üks kõige laiemalt levinud vaadiõlu BrewDogi tallis. 
Zeitgeist (4,9%) – must pilsner

Eksperimentaalõlled

Abstrakt seeria on eksperimentaalõlled. Nad on tuntud ainult oma AB: numbri tähistusega ja pruulitud on neid õllesid piiratud kogustes. 
AB:01 (10,2%) – vanillikaunade tõmmisega pruulitud Belgia õlu (3200 pudelit)
AB:02 (18%) – kolmekordse humala kastmisega imperial punane ale (3200 pudelit)
AB:03 (10,5%) – imperial ale, mida laagerdati üle kahe aasta viskivaatides, milles olid ka vaarikad ja maasikad (3192 pudelit)
AB:04 (15%) – imperial stout, mida pruuliti koos kohvi, kakao ja tšilliga. (3200 pudelit)
AB:05 (12,5%) – Belgia imperial stout, laagerdati koos pruunistatud kookose ja kakaoga (3600 pudelit)
AB:06 (11,2%) – kolmekordse humala kastmisega imperial must IPA (5500 pudelit)
AB:07 (12,5%) – viskivaatides laagerdunud imperial šoti ale (4200 pudelit)
AB:08 (11,8%) – blonde imperial stout (6500 pudelit)
AB:09 (17,1%) – Cranachan imperial stout (5200 pudelit)
AB:10 (11,5%) – imperial pruun ale, laagerdati Hispaania punase veini vaatides (9872 pudelit)
AB:11 (12,8%) – must kange õlu, milles oli ingverit, põldmarju ja chipotle tsillit (9819 pudelit)
AB:12 (11,2%) – must Belgia IPA, laagerdatud koos erinevate Šotimaa marjadega tammevaatides (9500 pudelit)
AB:13 (11,3%) – kirsi imperial stout laagerdatud sherry vaatides (9900 pudelit)
AB:14 (10,2%) – tammevaatides laagerdunud imperial weizenbock (9995 pudelit)

2009. aastal kritiseeris Suurbritannia jookide tootmise "vahikoer" Portman Groupi pruulikoda väga kange õlle tootmises ja selle müümises 330 ml pudelites. Alates sellest ajast on BrewDog pruulinud järjest kangemat õlut ning on mitmel korral saanud tiitli "kangeim õlu, mida eales pruulitud".
2009. aasta novembri lõpus tõi BrewDog turule õlle Tactical Nuclear Penguin kangusega 32%, mis oli tolleks ajaks ametlik rekord. 2010. aasta veebruaris teatas BrewDog õlle Sink the Bismarck valmimisest kangusega 41%. See oli vastus Saksa pruulikojale Schorschbräu, mis oli tootnud õlle Schorschbock kangusega 40%.
2010. aasta juulis toodeti BrewDogis külmdestilleerimismeetodil 55% kangusega õlut The End of History. Õlu oli villitud pudelitesse, mis omakorda olid pakitud oravate ja kärpide topistesse. Valmistati ainult 12 pudelit ning ühe pudeli hind oli 500 £ (kärbitopis) või 700 £ (oravatopis). Müüki läks 11 pudelit ja üks avati veebiblogi BeerTap teleülekandes. BrewDog teatas selle järel, et tegu ei ole üksnes kõige kangema õllega, vaid ka kõige kallima õllega ajaloos. Sellisest pakendist olid loomakaitsjad (Advocates for Animals) väga nördinud ning nimetasid seda tegu perversseks. Mõne aja pärast sai maailma kangeima õlle tiitli tagasi härra Tscheuschner Schorschbräust, kes pruulis õlle Schorschbock57 kangusega 57,5%. Kuid ka see rekord purustati ning uus kuulub pruulikoja Brewmeister õllele Snake Venom kangusega 67,5%.

Baarid
2010. aasta oktoobris avati Aberdeeni lähedal esimene baar BrewDog Aberdeen. Sellele on järgnenud veel rida avamisi.
2011. aasta märtsis BrewDog Edinburgh, asukohaga Cowgates
2011. aasta juulis Glasgow's
2001. aasta detsembris BrewDog Camden
2012. aasta veebruaris BrewDog Nottingham, asukohaga Lace Marketis.
2012. aasta aprillis avati BrewDog Newcastle
2012. aasta mais BrewDog Manchester
2012. aasta oktoobris Bristolis
2012. aasta detsembris Birminghamis 
2013. aasta märtsis Leedsis pärast pikka litsentsi eest võitlust, mis oli kestnud 9 kuud
2013. aasta mais avati esimene BrewDogi rahvusvaheline baar Stockholmis
2013. aasta novembri lõpus avati BrewDogi suurim baar Londonis Shepherd’s Bushis, kus on saada õlut 40 eri kraanist.
2014. aasta jaanuaris avas BrewDog uksed Lõuna-Ameerikas, Brasiilias, São Paulos.
2014. aastal avati baarid veel Dundees Šotimaal, Firenzes Itaalias ja Helsingis Soomes
2017. aasta 14. aprillil avas BrewDog oma baari Tallinnas Rotermanni 2
2018. aasta 5. detsembril avati baar Soomes Tamperes

2018. aasta lõpuks oli BrewDogil 50 baari Suurbritannias ja 24 rahvusvahelist baari üle maailma.

Auhinnad
BrewDog võitis 2008. aastal Šoti noorte ettevõtjate auhinna.
Nende õlu Paradox Grain võitis kuldmedali 2008. aasta World Beer Cupil kategoorias "puidust vaatides laagerdunud kanged õlled".
BrewDog võitis 2008. aasta Šoti Rahvusliku Ettevõtluse Auhinna tseremoonial auhinna erakordse visiooni ja juhtimisoskuste eest.
Õlu The Physics pälvis 2007.aastal tiitli "maailma parim kange pale ale" (World’s Best Strong Pale Ale / Sub Category Winner) ja Rip Tide võitis tiitli maailma parim imperial stout (World’s Best Imperial Stout / Style Trophy Winner). Võistluse korraldas ajakiri Beers of the World.
BrewDogi õlu Hardcore IPA võitis kuldmedali 2010. aasta World Beer Cupil imperial IPA kategoorias.
9. mail 2012 teatas BrewDog, et alkoholitootja Diageo on seadnud kahtluse alla BrewDogi nimetamise parimaks baari operaatoriks (Best Bar Operator). Hiljem Diageo vabandas BrewDogi ees ja nimetas seda "tõsiseks arusaamatuseks Diageo personali poolt".

Turundamine
BrewDogi provokatiivne turundus on nende äri iseloomustav tahk ja nad on saavutanud sellega rahvusvahelise tähelepanu.
2008. aastal süüdistas Suurbritannia jookide tootmise "valvekoer" Portman Group, et BrewDog on rikkunud ametialase tegevuse häid tavasid. BrewDog lükkas need süüdistused ümber ja väitis hoopis, et Portman takistab oma tegevusega väiksemate sõltumatute pruulikodade tööd. Vaidlus kestis 8 kuud ning lõpuks käskis kohus tagasi võtta kõik süüdistused firma vastu ja pruulikojal lubati jätkata oma tegevust samal viisil, tegemata mingeid muudatusi pakendamises. Juhtumi protestireaktsioonina pruulis BrewDog õlle Speedball (narkootikumiliiki tähistav slängisõna), ise samas öeldes: "… me anname neile midagi, mis annaks ka alust meid süüdistada…". Portman panigi Speedballi keelu alla ja see nimetati ümber Dogmaks.
BrewDog võttis algatas kampaania, et muuta Suurbritannias õlle mõõtühikute seadust, mis oli kehtinud 300 aastat. Kampaania oli edukas ja nüüd on Suurbritannias lubatud pindi (umbes pool liitrit) kõrval ka väiksem mõõduühik, 2/3 pinti (ligi 0,3 liitrit).
BrewDog annab välja ajakirja Hop Propaganda, mis ilmub kord kuus.

Viited

Kirjandus
James Watt, "Äripunkarid õllemaailmas. Brewdogi ristiretk". Inglise keelest tõlkinud Virgo Siil. Kirjastus Varrak Tallinn 2016 251 lk ISBN 978-9985-3-3835-3
 Richard Taylor, "Craft Beer for the People" kirjastus Mitchell Beazley 2017 240 lk ISBN 9781784722951

Välislingid
BrewDogi koduleht
uudised BrewDogist (Morning Advertiser)

Õlu
Alkohoolsed joogid